শাহ্ মুহাম্মদ শফিউল্লাহ, বাঁশখালী প্রতিনিধি, বিডিনিউজ রিভিউজ: চট্টগ্রাম দক্ষিণ জেলার আনোয়ারা, বাঁশখালী ও কক্সবাজার জেলার জেলেদের জালে ধরা পড়েছে ঝাকে ঝাকে ইলিশ। জেলেদের মুখে হাসি। স্থানীয় সূত্র জানা যায়, চট্টগ্রাম দক্ষিণ জেলার আনোয়ারা, বাঁশখালী ও কক্সবাজার জেলার উপকূলে গত এক মাসের ধরা পড়া ইলিশে এলাকায় খুশীর আমেজ বিরাজ করেছে। যেনো পুরো উপকূলজুড়ে চলছে ইলিশ ধরার উৎসব। আর এই কারণে দীর্ঘদিন ধরে উপকূলের ক্ষতিগ্রস্থ বেড়িবাঁধ নিয়ে কষ্ট পাওয়া উপকূলবাসীর কিছুটা হলেও কষ্ট ছাপিয়ে মন খুলে হাসছেন। বাঁশখালী উপজেলার প্রেমাশিয়া, কদমরসুল, ছনুয়া, বাংলা বাজার শেখেলখীল ও আনোয়ারা উপজেলার দোভাষী বাজার, দক্ষিণ সরেঙ্গা, বার আউলিয়া, ধলঘাট, ফকির হাট, বাইন্যার দিঘী ও ছিপাতলী ঘাট এলাকা ঘুরে দেখা গেছে জেলেরা মাছ ধরে বাজারের জন্য প্যাকেট করছেন। কেউ কেউ বরফ দিয়ে বক্স করে রাখছেন। এসব মাছ চট্টগ্রাম শহর ও রাজধানীর বিভিন্ন স্থানে নিয়ে যাওয়া হবে।